अब कहा जायेगा कि उपर्युक्त नियमों को लागू करने के लिए तो संविधान ही बदलना पड़ेगा! इसके जवाब में हम निम्न बातों को ध्यान में रख सकते हैं- 1. संविधान किसी ब्रह्मा ने नहीं, नागरिकों ने बनाया है और इसमें बदलाव लाने का पूरा हक नागरिकों को प्राप्त है; 2. युग के साथ मान्यतायें बदलती हैं। बेहतर है कि प्रत्येक 20 वर्ष में संविधान के पुनर्मूल्यांकन की एक प्रक्रिया हम विकसित कर ही लें। (ऐसे भी, सैकड़ों संशोधन हो चुके हैं); 3. वर्तमान संविधान का आधार 1935 का अधिनियम है, जो अँग्रेजों ने बनाय था- इस लिहाज से इसके आधार के भारतीयकरण की ही जरुरत है; 4. संविधान निर्माताओं ने चोर-बदमाश-गुण्डों-बलात्कारियों-हत्यारों के संसद में पहुँचने की कल्पना भी नहीं की होगी, अतः उन्होंने एक ऐसा आदर्श संविधान बनाया, जिसे आदर्श नेता तो अच्छे से चला सकते हैं, मगर बुरे नेता इसका दुरूपयोग ही करेंगे।